ডিউটির বদলে ঘুমানোয় বাতিল চাকরি ফেরত কনস্টেবলের

ওয়েব ডেস্ক: ডিউটি না করে ঘুমিয়ে পড়ায় চাকরি বাতিল হয়ে গিয়েছিল এক কনস্টেবলের। এমন সিদ্ধান্ত দেওয়ানি মৃত্যুদণ্ড এই অভিমত সহ সাজার সিদ্ধান্ত খারিজ করল হরিয়ানা হাইকোর্ট (Haryana High Court)। কর্তব্যরত অবস্থায় দু’ঘণ্টা ঘুমিয়ে পড়ার জেরে ১৫ বছর ধরে চাকরি করা সিআরপিএফ কনস্টেবলের (CRPF Constable) চাকরি বাতিল করার সিদ্ধান্ত মাত্রাতিরিক্ত কঠোর বলে অভিমত দিলেন বিচারপতি সন্দীপ মুদগিল (Justice Sandeep Mudgil)।

ডিউটি আওয়ার শুরুর দু’ঘণ্টা পরে ডিউটিতে যোগদান, তার আগে ডিউটিতে যোগ দিতে অনীহা প্রকাশ। অভিযুক্তের এমন আচরণের সঙ্গে তাঁর মায়ের গুরুতর অসুস্থতার বিষয়টিও দেখতে হবে। কারণ মেডিক্যাল রিপোর্ট অনুযায়ী তাঁর মা সত্যিই গুরুতর অসুস্থ ছিলেন। অন্যদিকে যেখানে ডিউটি, তিনি সেখানেই ছিলেন। দ্বিতীয়ত যেখানে ডিউটি দেওয়ার কথা, সেটি অরক্ষিত ছিল না। তৃতীয়ত ঘটনার সময় তিনি মাদকাসক্ত ছিলেন না। ফলে যে ব্যক্তি অতীতে সাহসিকতার জন্য সমাদৃত হয়েছেন, তাঁকে এমন একটি কারণে এমন শাস্তি মাত্রাতিরিক্ত। অভিমত আদালতের।

আরও পড়ুন: আজ উপরাষ্ট্রপতি পদে শপথ নেবেন সিপি রাধাকৃষ্ণণ

যে কোনও সশস্ত্র অথবা আধা-সামরিক বাহিনীতে শৃঙ্খলা মেরুদণ্ডের মতো। সেখানে ম্যাগাজিন গার্ড ডিউটি নিঃসন্দেহে অত্যন্ত স্পর্শকাতর। কিন্তু শৃঙ্খলা কোনও অবস্থাতেই রুঢ়তার সমার্থক নয়। সাজা দেওয়ার ক্ষমতাও আনুপাতিক হওয়া প্রয়োজন। এক্ষেত্রে তাঁর বিরুদ্ধে অসদাচরণের অভিযোগ আনা হয়েছে। যা কোনওভাবেই গুরুতর হিসেবে বিবেচিত হতে পারে না। কিন্তু তা সত্ত্বেও তাঁর বিরুদ্ধে ডিউটিতে অনুপস্থিত থাকা এবং নির্দেশ না মানার দুই দফা অভিযোগ আনা হয়েছে। যে কারণে অসদাচরণের অভিযোগটিকে অন্যায়ভাবে বড় করে দেখানো হয়েছে। ফলে ঘুমানোর জন্য ডিউটিতে অবহেলার দায়ে এমন শাস্তি কোনওভাবেই ন্যায্য এবং সমানুপাতিক নয়। বরং তা মাত্রাতিরিক্ত, অযৌক্তিক এবং আইনের দৃষ্টিতে গ্রহণযোগ্য নয়। অভিমত সহ সাজার সিদ্ধান্ত খারিজ।